**Informatīvais ziņojums**

### “Par 2017. gada 19. oktobra Eiropadomē un 2017. gada 20. oktobra Eiropadomes 27 Eiropas Savienības dalībvalstu (50. panta) formāta sanāksmē izskatāmajiem jautājumiem”

2017. gada 19.oktobrī notiks Eiropadome. Savukārt 20. oktobrī notiks 27 Eiropas Savienības dalībvalstu (50. panta) formāta sanāksme.

19. oktobra Eiropadomes darba kārtībā ir četri jautājumu bloki: migrācija, Digitālā Eiropa, drošība un aizsardzība, ārējās attiecības. Tāpat Eiropadomes ietvaros paredzēts diskutēt par Eiropas nākotni.

*Migrācija*

Sagaidāms, ka Eiropadome novērtēs paveikto visaptverošas pieejas migrācijas politikai īstenošanā. Detalizētāka diskusija gaidāma par paveikto situācijas stabilizēšanai Centrālās Vidusjūras migrācijas ceļā. Eiropadome sniegs vadlīnijas tālākajam darbam ar mērķi samazināt nelegālās migrācijas plūsmas uz Eiropas Savienību (ES) un rast ilgtermiņa risinājumus.

Latvijas nostāja

Latvija uzskata, ka Eiropas Savienības migrācijas politikā ir svarīgi nodrošināt visaptverošu pieeju, turpinot stiprināt ārējo robežu pārvaldību, novēršot migrantu kontrabandu un padarot efektīvāku ES politiku atgriešanas jomā, kā arī attīstot sadarbību ar galvenajām migrantu izcelsmes un tranzīta valstīm. Neskatoties uz nelegālās migrācijas plūsmu samazināšanos uz ES, it īpaši vasaras mēnešos, jāturpina uzmanīgi sekot situācijas attīstībai. Centrālās Vidusjūras migrācijas ceļā īpaša uzmanība jāpievērš sadarbības pastiprināšanai ar Lībiju un tās kaimiņvalstīm. Prioritāte ir cilvēku kontrabandas un tirdzniecības tīklu saraušana, tostarp Lībijas robežsardzes spējas un sadarbības ar izcelsmes un tranzīta valstīm stiprināšana, lai apturētu nelegālās migrācijas plūsmas caur Lībiju un citiem migrācijas ceļiem. Latvija uzskata, ka uzlabotai Kopējai Eiropas patvēruma sistēmai ir jābūt efektīvai, darboties spējīgai krīzes situācijās un tai jāmazina patvēruma sistēmas ļaunprātīgas izmantošanas riski. Atbildības un solidaritātes principi ES migrācijas un patvēruma politikā ir nesaraujami saistīti. Vienlaikus uzsveram dalībvalstu brīvprātīgas dalības principu jebkādās ar pārvietošanu saistītās aktivitātēs.

*Digitālā Eiropa*

Sagaidāms, ka Eiropadome, ņemot vērā jūnija Eiropadomes secinājumus un 29. septembra Tallinas Digitālā samita rezultātus, sniegs vadlīnijas, kā ES vislabāk izmantot digitālās jomas iespējas un risināt izaicinājumus. Eiropadome izvērtēs paveikto Digitālā vienotā tirgus īstenošanā.

Latvijas nostāja

Latvijai ir svarīga ambicioza Digitālā vienotā tirgus stratēģijas īstenošana. Uzskatām, ka ir jāintensificē darbs, lai sasniegtu iepriekš noteiktos mērķus un pabeigtu Digitālo vienoto tirgu nākamgad. Latvijai pozitīvi vērtē EK priekšlikumu par vienotas digitālās vārtejas izveidi, kas veicinās pārrobežu sabiedrisko pakalpojumu attīstību, stiprinās konkurenci ES Vienotajā tirgū, un sekmēs lietotājiem (iedzīvotājiem un uzņēmumiem) ērti izmantojamas tehnoloģijas. Tāpat atzinīgi vērtējam EK iniciatīvas datu brīvas plūsmas nodrošināšanai, tostarp, š.g. janvārī publicēto EK paziņojumu "Veidojot Eiropas datu ekonomiku" un š.g. 13. septembrī publicēto priekšlikumu par ietvara izveidi brīvai datu plūsmai. Svarīgi novērst arī nepamatotas barjeras brīvai datu plūsmai brīvās tirdzniecībasnolīgumos, lai sekmētu ES sarunas ar partneriem par tirdzniecības nolīgumu noslēgšanu. Latvija atbalsta strauju 5G tehnoloģijas ieviešanu ES, kas veicinās ekonomisko izaugsmi, inovācijas, kā arī sniegs ieguldījumu informācijas sabiedrības attīstībā. Uzskatām, ka ģeobloķēšanas priekšlikumam būtu jānodrošina, lai nerastos ierobežojumi, kas varētu novest pie pārrobežu aktivitāšu un darījumu skaita samazināšanās. Audiovizuālo mediju pakalpojumu direktīvas pārskatam jāveicina sabiedrības tiesības zināt, kas ir audiovizuālo pakalpojumu patiesie labuma guvēji. Svarīgi turpināt darbu pie autortiesību reformas. Atzinīgi vērtējam pārstrādātās ES kiberdrošības stratēģijas mērķus stiprināt kopējo ES kiberdrošības līmeni un veicināt noturību pret kiberdraudiem. Lai stiprinātu sabiedrības noturību pret modernajiem draudiem, svarīgi turpināt darbu arī pie digitālo prasmju, kompetenču un mediju lietpratības veicināšanas. Digitālo nodokļu jautājumā priekšroku dodam risinājumiem starptautiskajā līmenī. Vienlaikus esam gatavi meklēt ātrākus risinājumus arī ES līmenī.

*Drošība un aizsardzība*

Eiropadome izvērtēs paveikto darbā pie Pastāvīgās strukturētās sadarbības un Eiropas aizsardzības rūpniecības attīstības programmas priekšlikuma, kā arī sniegs vadlīnijas tālākajam darbam.

Latvijas nostāja

Latvija turpina atbalstīt ciešāku Eiropas Savienības dalībvalstu sadarbību drošības un aizsardzības jomā, t.sk. spēju attīstību. Saredzam Pastāvīgo strukturēto sadarbību kā visas ES dalībvalstis iekļaujošu, uz reģionālo sadarbību un nacionālo spēju attīstību orientētu sadarbības ietvaru, kas stiprinātu Kopējo drošības un aizsardzības politiku kopumā. Latvijai ir svarīgi, lai Pastāvīgās strukturētās sadarbības ietvaros īstenoto projektu tvērums būtu iespējami ģeogrāfiski līdzsvarots un sniegtu praktisku ieguldījumu dalībvalstus aizsardzības stiprināšanā. Latvijai ir būtiski, lai Eiropas Aizsardzības industrijas attīstības programmas ietvaros tiktu izveidots mehānisms mazo un vidējo uzņēmumu atbalstam, paredzot tiem iespējas iesaistīties pārrobežu aizsardzības rūpniecības piegādes ķēdēs, t.sk.  aizsardzības rūpniecības komponenšu, nemilitāra rakstura produktu un pakalpojumu sniegšanai.

*Ārējās attiecības*

Eiropadome diskutēs ar ES attiecībām ar Turciju.

Latvijas nostāja

Turcija ir nozīmīga sadarbības partnere, NATO sabiedrotā un ES kandidātvalsts. Redzam ES pievienošanās ietvaru kā svarīgu instrumentu, kas veicina reformas, kuras nodrošina valsts stabilitāti un attīstību. Vienlaikus aizvien esam uzsvēruši nepieciešamību ievērot augstākos demokrātijas, likuma varas un cilvēktiesību standartus. Turcijai jāturpina sadarbība ar Eiropas Padomi, nodrošinot cilvēktiesību, pamatbrīvību un likuma varas principu ievērošanu valstī. Latvija rūpīgi seko situācijas attīstībai Turcijā.

*Eiropas nākotne*

Latvija uzskata, kadiskusija par ES nākotni organizējama visu ES dalībvalstu formātā Eiropadomē, jo būtisks ir jautājums par ES dalībvalstu vienotību. Diskusijā par ES nākotni Latvijai svarīgi (a) stiprināt ES vienotību un Latvijas drošību mainīgajā ģeopolitiskajā situācijā, kā arī piederību demokrātisko vērtību kopienai, (b) rast iespēju ātrāk sasniegt dzīves līmeņa izlīdzināšanos ES, (c) stiprināt un veicināt eirozonas stabilitāti un konkurētspēju.

*20. oktobra Eiropadomes 27 Eiropas Savienības dalībvalstu (50. panta) formāta* sanāksme

Eiropadomes 50. panta formāta sanāksmē paredzēts izvērtēt Apvienotās Karalistes izstāšanās no Eiropas Savienības (ES) sarunu procesu.

|  |  |
| --- | --- |
| Iesniedzējs: Ārlietu ministra vietā Labklājības ministrs  | J.Reirs |
| Vīza: valsts sekretāra p.i. | A. Vanaga |

Una Ķepīte, 67016381

Una.Kepite@mfa.gov.lv